Diari Oficial de la Generalitat Valenciana


Sumari del DOGV 8128, del 15-09-2017 (2017/7914)

RESOLUCIÓ de 28 d'agost de 2017, de la Direcció General de Medi Natural i d'Avaluació Ambiental, per la qual s'ordena la publicació de l'estimació d'impacte ambiental corresponent a l'expedient 41/17-AIA València.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8128

Data del DOGV
:   15-09-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/7914


Data del document
:   28-08-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 28 d'agost de 2017, de la Direcció General de Medi Natural i d'Avaluació Ambiental, per la qual s'ordena la publicació de l'estimació d'impacte ambiental corresponent a l'expedient 41/17-AIA València. [2017/7914]  
De conformitat amb l'article 31.5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de l'estimació d'impacte ambiental, resolc:  
  
Publicar en el Diari Oficial de la Generalitat Valenciana l'estimació d'impacte ambiental corresponent a l'expedient 40/17-AIA València.  
  
  
«Estimació d'impacte ambiental  
Expedient: 41/2796-YCL.  
Títol: sol·licitud d'autorització de noves instal·lacions o ampliació d'aqüicultura per a cultiu de clòtxina en la clotxinera Jose Ramón.  
Promotor: Clochinas Navarro, SL.  
Òrgan substantiu: ST Agricultura (exp. ANIA 46.003).  
Localització: CVA-4 - port de València.  
  
Descripció del projecte:  
L'objecte del projecte és la substitució d'una antiga clotxinera de viver tradicional de cultiu de clòtxines (Mytilus galloprovincialis) localitzada en la zona d'ampliació del port de València, afonada fa uns anys a causa de la seua antiguitat (més de 50 anys), per a instal·lar-hi una nova clotxinera tipus gallega amb l'objectiu de reprendre l'activitat. La producció d'aquesta nova clotxinera segons l'estudi presentat inicialment, estava prevista en 150 tones. Segons dades aportades pel promotor, l'antiga instal·lació tenia una producció de 100 tones, per la qual cosa l'ampliació suposaria segons aquestes dades un increment de la producció de 50 tones respecte a l'anterior.  
No obstant això, d'acord amb els informes remesos des de la Subdirecció General de Pesca, elaborats per la Direcció Territorial de València que han tingut en compte les dades que figuren inscrites en el llibre de registre d'explotacions clotxineres amb data 1990, així com un mostreig realitzat el 16 de maig de 2017, s'arriba a la conclusió que per a la clotxinera objecte d'aquest projecte correspon una capacitat de producció estimada amb data 1990 de 41 t/any.  
D'altra banda, el 21 de juny de 2017, la Secció de Pesca de la Direcció Territorial de València d'aquesta conselleria, remet un escrit en què indica que després de les esmenes que els titulars han aportat als expedients d'autorització, la producció a autoritzar sol·licitada és de 140 tones de producció a l'any, en compte de les 150 sol·licitades inicialment.  
  
Per consegüent, el present projecte suposaria un increment de producció des de 41 t estimades com autoritzades en 1990 a 140 t/any, que incrementa en 99 tones la producció anual, i es trobaria inclòs entre els supòsits sotmesos a estimació d'impacte ambiental (producció anual entre 25 i 100 tones).  
La ubicació es realitza en aigües interiors del port de València, dins de la zona 1 d'aigües per a usos portuaris, es localitza en la zona de concessió autoritzada en el recinte nou amb codi CVA-4.  
La ubicació i característiques són les següents:  
  
Titular Clochinas Navarro, SL  
Denominació José Ramón (núm. 18)  
Eslora (m) 25  
Mànega (m) 18  
Calat (m) 1.855  
Coordenades  
(ETRS89, Fus 30) 733.141,95 4.370.027,82  
  
  
La forma de la clotxinera és rectangular construïda amb bigues de fusta d'eucaliptus suportades per quart flotadors cilíndrics d'acer. Disposarà de quatre bigues principals, sobre les quals es disposen bigues secundàries que uneixen tot el conjunt. Sobre les bigues secundàries es disposen les bigues o pontons que suporten les cordes de la clòtxina. Amb tres tipus de cordes: les emprades per a arreplegar la llavor, aquelles amb clòtxines en creixement i finalment les que tenen clòtxines de talla comercial.  
El cultiu és estacional, la campanya s'inicia al maig i finalitza al setembre.  
El procés consisteix en diferents etapes de cultiu des de la recepció i immersió de les cordes, aclimatació (20 dies), engreixament (amb diferents ritmes de creixement) i collita. Després d'aquest procés es procedeix a la neteja (llavant amb aigua de mar per fregament mecànic o manual), incloent-hi una inspecció en autocontrol (tria) que separa els individus no íntegres i altres materials estranys.  
La neteja pot realitzar-se en les instal·lacions de depuració després del trasllat dels elements de fixació seleccionats, o no.  
Posteriorment es procedeix al seu preparat i expedició per mitjà de transport al moll, càrrega en mitjà de transport terrestre i descàrrega en depuradora externa autoritzada (subcontractada).  
No es realitza cap activitat relacionada amb l'alimentació o amb tractaments sobre la població cultivada ni sobre la làmina d'aigua.  
  
En el document ambiental es plantegen les alternatives previstes en el projecte que en resum són:  
Alternativa 0: instal·lar la nova clotxinera a l'interior del port de València, en la zona de concessió CVA-4. Tant administrativament com ambientalment, es considera l'opció més viable.  
Alternativa 1: instal·lar la nova clotxinera a l'interior del port de València, en la zona de concessió CVA-5. Des del punt de vista ambiental és viable, no obstant això, es descarta per l'alta ocupació d'altres clotxineres.  
Alternativa 2: instal·lar la nova clotxinera a l'interior del port de Sagunt, en la zona de concessió CVA-2. Des del punt de vista ambiental és viable, no obstant això, es descarta aquesta opció per l'alta ocupació d'altres clotxineres.  
Alternativa 3: instal·lar la nova clotxinera a l'exterior del port de València i Sagunt. Es descarta aquesta possibilitat pel fet que les condicions ambientals no són les adequades ni per a l'engreixament ni per a la seguretat de la instal·lació, no és una opció viable. Així mateix, estaria fora de les zones de concessió aprovades.  
Pel que conclou, que l'única opció tècnicament viable és l'alternativa 0.  
  
Tramitació administrativa  
El 13 de març de 2017 es rep de la Direcció Territorial de la Conselleria d'Agricultura, Medi Ambient, Canvi Climàtic i Desenvolupament Rural, la documentació en format paper corresponent al projecte, memòria tecnològica del cultiu, document ambiental i documentació complementària referida a autorització d'ocupació de domini públic (AV366) (per un termini d'un any) emesa per l'autoritat portuària de València.  
El 20 de març de 2017 l'esmentada direcció territorial remet la documentació en format CD.  
El 20 d'abril de 2017 des del servei territorial es remeten dades de producció de la instal·lació aportades pel promotor.  
En el dit annex s'exposa que la producció de l'antiga clotxinera era de 100 t, i la que es projecta de 150 t, coincident amb la indicada en l'estudi d'impacte ambiental.  
No obstant això, atesa la diversitat en les quantitats reflectides de producció, i la incertesa respecte a la producció que podria considerar-se com autoritzada amb anterioritat a l'aplicació de la normativa d'impacte ambiental (annexos del Decret 162/1990), es va formular consulta el 8 de maig de 2017 a la Secció de Pesca del Servei Territorial de València.  
  
El 6 de juny de 2017 des de la Subdirecció General de Pesca es remet informe que indica que vistos els informes de la Direcció Territorial de València que han tingut en compte les dades que figuren inscrites en el llibre de registre d'explotacions clotxineres amb data 1990, així com un mostreig realitzat el 16 de maig de 2017, s'arriba a la conclusió que per a la clotxinera objecte d'aquest projecte correspon una capacitat de producció estimada amb data 1990 de 41 t/any.  
D'altra banda, el 21 de juny de 2017 es rep per registre departamental de la Secció de Pesca Marítima dels serveis territorials, la comunicació sobre la producció a autoritzar després de les esmenes efectuades de la documentació, i correspon al present projecte l'autorització de producció de 140 t/any.  
Per consegüent, aquest projecte suposaria un increment de producció de 99 t/any, que es troba inclòs entre els supòsits sotmesos a estimació d'impacte ambiental (producció anual entre 25 i 100 tones).  
  
El 23 de març de 2017 s'efectua consulta al Servei de Qualitat de les Aigües de la Direcció General de l'Aigua de la conselleria.  
El 10 d'abril de 2017 es rep l'informe del Servei de Qualitat de les Aigües, referit en conjunt a la consulta realitzada sobre les tres clotxineres que s'implantaran en el port de València, les determinacions del qual es transcriuen a continuació.  
«(...)- Respecte a la producció prevista hi ha dades contradictòries, en l'estudi d'impacte ambiental la producció prevista és de 50-80 tones per a la clotxinera Bautista Ramón i de 150 per a les dues restants, mentre que en l'estudi de viabilitat de les tres és de 88,2 tones, hauria d'aclarir-se aquest punt.  
- Basant-se en l'Ordre ARM/2656/2008, de 10 de setembre, per la qual s'aprova la Instrucció de planificació hidrològica i el Reial decret 817/2015, d'11 de setembre, pel qual s'estableixen els criteris de seguiment i avaluació de l'estat de les aigües superficials i les normes de qualitat ambiental, el port de València està designat com a Massa d'Aigua Costanera Molt Modificada per la presència de ports, tipus AMP-T05 (aigües costaneres mediterrànies de renovació baixa).  
L'última avaluació d'estat de la massa, obtinguda dels resultats de les distintes xarxes de control establides per l'Autoritat Portuària de València i per aquesta Direcció General de l'Aigua ha obtingut valoració que es mostra en els quadres següents:  
- Aquesta activitat té com a impacte principal en el medi marí l'aportació d'excrements i restes de petxines, la qual cosa pot afectar les característiques del fons adjacent a les clotxineres; augmentant-ne la grossària, que podria originar una disminució de l'oxigen, així com un canvi de les comunitats bentòniques.  
Després de la revisió de la documentació presentada i dels antecedents exposats, s'emet l'informe següent:  
1. Atesa la proximitat de les tres clotxineres, es proposa l'establiment de dos punts de control entre les tres instal·lacions. S'amplia el Pla de vigilància ambiental (PVA) presentat pel titular, els paràmetres a controlar seran:  
- Aigua: clorofil·la a, terbolesa, % saturació d'oxigen, amoni, nitrats, fosfats, índex FAN.  
  
- Sediments: nitrogen Kjendahl, fòsfor total, carboni orgànic total.  
  
- Comunitats bentòniques, es realitzarà un estudi cada dos anys.  
2. Periodicitat, com a mínim es duran a terme dos mostrejos en aigua, un a l'inici de la temporada (maig) i un altre al final (agost). Respecte al sediment només es realitzarà un mostreig al final (agost).  
En el primer any, el primer mostreig haurà de realitzar-se prèviament a l'inici de l'activitat, perquè servisca de mostreig preoperacional.  
3. En cas de no coordinar-se entre els tres titulars per a la realització del PVA conjunt, cada titular haurà de realitzar un PVA independent amb els mateixos paràmetres i periodicitat.  
4. S'enviarà a aquest servei una memòria anual amb els resultats obtinguts en el PVA, en cas de detectar-se alguna anomalia s'informarà immediatament.  
5. Es recomana que els residus generats en els treballs de treball en la instal·lació siguen portats a terra per a la seua correcta gestió, en cas que no es realitze.»  
  
Consideracions ambientals  
L'activitat precedent que es projecta ampliar data d'anys molt anteriors a l'aplicació de la Llei 2/ 1989, d'impacte ambiental i al Decret 162/1990, pel qual s'aprova el Reglament per a la seua execució, en l'annex I del qual s'inclouen en l'apartat 1.g Piscifactories i altres cultius aquàtics, sempre que tinguen més de 100 tones de càrrega i en l'annex II per als que tinguen entre 25 i 100 tones de càrrega.  
  
Com s'ha exposat anteriorment, des de l'òrgan substantiu s'informa que s'estima una quantitat de producció autoritzada amb anterioritat a l'aplicació de la normativa d'impacte ambiental (any 1990) de 41 t/any, per la qual cosa l'increment que ara es projecta respecte a la producció existent es trobaria inclòs en el llindar pel qual es troba sotmés a estimació d'impacte ambiental.  
En l'estudi d'impacte ambiental s'exposa la situació preoperacional, aportant les dades de control de l'autoritat portuària de València, i conclou respecte a la qualitat de l'aigua que l'oxigenació, transparència i càrrega de fitoplàncton són molt adequades per al cultiu de clòtxina. Respecte a la qualitat dels sediments i de l'estat de conservació del bentos conclou amb una valoració positiva.  
Els principals impactes previstos es refereixen a la fase de funcionament per alteració de la qualitat de l'aigua a causa de l'augment de nutrients (amoni) per les excrecions de les clòtxines. Enfront d'aquest efecte hi ha un impacte positiu de disminució de partícules en suspensió per ser organismes filtrants.  
Es produeix així mateix un efecte negatiu sobre la qualitat del sediment per augment de la càrrega orgànica i nutrients (restes d'excrements i organismes morts) i augment de residus sòlids per acumulació de les restes de petxines.  
Sobre les biocenosis marines pot haver-hi alteració en les comunitats bentòniques i es podrien introduir organismes marins exòtics junt amb les clòtxines en el cas que aquestes no siguen d'origen mediterrani.  
  
Realitza una valoració dels potencials impactes, considera 3 com compatibles i que no necessiten mesures correctores, i 2 moderats que necessiten mesures correctores, el d'introducció d'espècies exòtiques, per al qual té previst l'aplicació de la mesura preventiva de comprar llavor exclusivament del Mediterrani (Delta de l'Ebre, França, Itàlia i Grècia).  
Caldria afegir als impactes analitzats el corresponent a la fase de neteja que incrementaria l'efecte sobre els sediments, en el cas que es realitze in situ, per la qual cosa s'estableixen, si és el cas, mesures correctores addicionals de gestió de residus.  
L'estudi d'impacte ambiental estableix un programa de vigilància per a fase d'instal·lació únicament de verificació que la clotxinera s'ha fondejat en la localització autoritzada (coordenades).  
En la fase de funcionament es proposa la verificació periòdica de l'origen de les llavors, així com un control anual de la qualitat del sediment en un punt de mostreig localitzat en les proximitats de la instal·lació (sense determinar), realitzant una anàlisi del carboni orgànic total, fòsfor total, nitrogen total kjeldahl i posterior aplicació de l'índex de qualitat orgànica (ICO) segons els criteris establits pel Reial decret 817/2015, per a la massa d'aigua AMP-T.05  
S'estima necessària l'ampliació del programa de vigilància segons les determinacions que s'exposen en l'apartat segon del present informe d'impacte ambiental en dos punts de control entre les tres instal·lacions (Bautista Ramón, Juan Ramón i José Ramón).  
  
Anàlisi del projecte segons els criteris de l'annex III de la Llei 21/2013.  
a) Característiques del projecte.  
Es tracta d'un projecte de restitució d'instal·lacions afonades i de la seua ampliació, la capacitat del qual supera el llindar establit en l'annex II de la normativa d'avaluació d'impacte ambiental autonòmica.  
  
El projecte se circumscriu a la superfície d'ocupació de la clotxinera, que comprén 450 m², que suposa una superfície escassa dins de les aigües interiors del port de València, i en una zona on l'ús està permés, i disposa de concessió de l'autoritat portuària de València.  
En relació amb els efectes acumulatius amb altres projectes que se situen pròxims, no és d'esperar que es produïsquen sinergies que puguen causar impactes ambientals significatius. Encara que aquesta circumstància es comprovarà a través del programa de vigilància ambiental conjunt.  
Quant a la generació de residus, contaminació o risc d'accidents, pel tipus de projecte que es tracta, no generarà residus o contaminacions de magnitud amb l'adopció de bones pràctiques ambientals de caràcter general i les condicions que s'estableixen en el present informe d'impacte ambiental.  
b) Ubicació del projecte.  
El projecte s'ubica en una zona d'aigües interiors del port de València, no afecta zones ambientalment sensibles. No presenta afecció a cap espai protegit per la Llei 11/1994 d'espais naturals protegits de la Comunitat Valenciana, ni espais integrants de la Xarxa Natura 2000.  
  
c) Característiques del potencial impacte.  
Els principals impactes ambientals que es produiran en la fase de funcionament són la qualitat de l'aigua portuària i els sediments de l'entorn, la vigilància dels quals serà controlada per mitjà del programa de vigilància que s'estableix en el document ambiental, ampliat pel que s'estableix en l'apartat segon d'aquest informe.  
Vista l'anàlisi exposada, no s'estimen efectes adversos significatius sobre el medi ambient derivats de l'execució i funcionament del projecte.  
  
Consideracions jurídiques  
El projecte examinat constitueix un dels supòsits en què resulta preceptiva la formulació d'una estimació d'impacte ambiental, prèvia a la resolució administrativa que s'adopte per a l'aprovació definitiva d'aquell, en estar inclòs en l'annex II.1.d del Decret 162/1990.  
  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això formule la següent resolució:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte de noves instal·lacions de restitució o ampliació de cultiu aqüícola de clòtxina corresponent a la clotxinera José Ramón, ubicada en la zona CVA-4 de les aigües interiors del port de València, promoguda per Clochinas Navarro, SL, sempre que es desenvolupe d'acord amb les previsions del projecte, l'estudi d'impacte ambiental i la resta de documentació que hi ha en l'expedient i s'adopten les mesures indicades en l'apartat segon.  
  
Segon  
Per al present projecte s'estableixen les següents condicions addicionals:  
1. Les produccions emparades per la present estimació d'impacte ambiental són les que s'incorporen en la sol·licitud davant de l'òrgan substantiu que s'han descrit en l'apartat de descripció del projecte. Increments superiors en la producció requeriran informe d'aquest òrgan ambiental que es pronunciarà sobre la necessitat de realitzar un nou procediment d'avaluació d'impacte ambiental.  
2. Es procedirà a ampliar el programa de vigilància ambiental de la manera següent:  
2.1. Es portarà un registre de les produccions anuals de la clotxinera i serà incorporat i relacionat si és el cas amb els resultats dels punts següents.  
2.2. Atesa la proximitat de les tres clotxineres, es proposa l'establiment de dos punts de control conjunt entre les tres instal·lacions (Bautista Ramón, Juan Ramón i José Ramón). S'amplia el pla de vigilància ambiental (PVA) presentat pel titular, els paràmetres a controlar seran:  
  
- Aigua: clorofil·la a, terbolesa, % saturació d'oxigen, amoni, nitrats, fosfats, índex FAN.  
- Sediments: nitrogen Kjendahl, fòsfor total, carboni orgànic total.  
  
- Comunitats Bentòniques, es realitzarà un estudi cada dos anys.  
2.3. Respecte a la periodicitat, com a mínim es duran a terme dos mostrejos en aigua, un a l'inici de la temporada (maig) i un altre al final (agost). Respecte al sediment només es realitzarà un mostreig al final (agost). En el primer any, el primer mostreig haurà de realitzar-se prèviament a l'inici de l'activitat, perquè servisca de mostreig preoperacional.  
2.4. En cas de no coordinar-se entre els tres titulars per a la realització del PVA conjunt, cada titular haurà de realitzar un PVA independent amb els mateixos paràmetres i periodicitat.  
2.5. S'enviarà al Servei de Qualitat d'Aigües de la Direcció General de l'Aigua una memòria anual amb els resultats obtinguts en el PVA. En cas de detectar-se alguna anomalia s'informarà immediatament.  
  
3. Els residus generats en els treballs de treball en la instal·lació seran portats a terra per a la seua correcta gestió, en cas que actualment no es realitze d'aquesta manera.  
  
Tercer  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjuí dels que, si és el cas, pertoquen en via administrativa o judicial davant de l'acte, en cas d'autorització del projecte, d'acord amb el que disposa l'article 47.6 de la Llei 21/2013, de 9 de desembre.  
  
Quart  
Publicar en el Diari Oficial de la Generalitat Valenciana un extracte de la present estimació d'impacte ambiental, d'acord amb el que disposa l'article 31 de l'esmentat Decret 162/1990, de 15 d'octubre.  
  
València, 28 de juny de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 28 d'agost de 2017.- El director general de Medi Natural i d'Avaluació Ambiental: Antoni Marzo i Pastor.